《昭台行 其二》
宋代·释居简

将军发机阴中的，功如熟稼生螟蟘。母仪天下极尊荣，非道得之非所得。

一朝乐去悲相随，霜露既降风凄其。茕茕吊景将安之，不自为计终奚为。

关中旧约三章法，法当夷宗雠逆节。况复曾孙诛大臣，项背相望眉不颦。

昭台不隔昭阳路，花落鸟啼春几度。麟角凤觜皆可煎，惆怅君恩非断弦。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。